[{"text_idx": "#000003", "text": "Au\u0306 ensaluti per ekstera retejo"}, {"text_idx": "#000004", "text": "Enhavas iujn ajn de miaj terminoj"}, {"text_idx": "#000006", "text": "C\u0302u ekzistas libroj, kiuj pli bone helpas al lernado de lingvoj, ol bildstriaj libroj? Mi opinias, ke ne."}, {"text_idx": "#000007", "text": "Sekvi la rakonton, kompreni au\u0306 eklerni novajn vortojn kaj esprimojn, estas multe pli facile pro la bildoj. Multaj bildrakontoj farig\u0302is klasikaj\u0302oj de la monda literaturo kaj jam estas tradukitaj en Esperanton. Inter ili trovig\u0302as la Aventuroj de Asteriks, kaj la Aventuroj de Tinc\u0302jo. Aliaj libroj priskribas famajn historiajn okazaj\u0302ojn en bildstria formo: unu ekzemplo estas La sekreto de la arbaro de Lascaux."}, {"text_idx": "#000008", "text": "La bildstrian serion Asteriks desegnis Albert Uderzo kaj verkis Rene\u0301 Goscinny. La libroj rakontas la amuzajn aventurojn de la gau\u0306lo Asteriks kaj lia amiko Obeliks dum la tempo de la romia okupado de la tiama Gau\u0306lujo. La druido en ilia vilag\u0302o produktas magian trinkaj\u0302on, kiu donas al la vilag\u0302anoj eksterordinaran forton por batali kontrau\u0306 la romianoj."}, {"text_idx": "#000009", "text": "Post la morto de Goscinny en 1977, Uderzo sola dau\u0306rigis la serion. Ec\u0302 post lia lastatempa emeritig\u0302o, la eldonistoj dau\u0306re produktas kaj vers\u0302ajne produktos novajn rakontojn pri Asteriks."}, {"text_idx": "#000010", "text": "En Esperanton oni tradukis kvin librojn el la serio: ili aperis inter 1979 kaj 1996."}, {"text_idx": "#000012", "text": "Spritaj, amuzaj, memoreblaj, lernigaj: bildstriaj rakontoj devus esti nepra ero en la libro-kolekto de c\u0302iu esperantisto."}, {"text_idx": "#000014", "text": "La nomo de Tinc\u0302jo estas bona ekzemplo de la uzo de la sufikso -c\u0302j-. Per tiu sufikso oni faras kares-nomojn de viroj. Oni mallongigas la originalan nomon kaj aldonas -c\u0302jo. Do, el la originala Tintin, ni havas la karesnomon Tin-c\u0302jo."}, {"text_idx": "#000015", "text": "Se vi volas ekscii pri la malkovro de la prahistoriaj grotoj en la arbaro de Lascaux, kial ne ac\u0302eti la libron? Tio estus bonega unua pas\u0302o por lerni pri unu el la plej famaj grotoj en la tuta mondo kaj samtempe plibonigi vian Esperanton."}, {"text_idx": "#000019", "text": "bild-strio: rakonto en la formo de serio de bildoj."}, {"text_idx": "#000020", "text": "druido: sag\u0302ulo kaj religia gvidanto de la malnova kelta popolo."}, {"text_idx": "#000021", "text": "etimologio: la deveno kaj historio de vorto.\ngau\u0306lo: ano de popolo log\u0302anta en Gau\u0306lujo (pli-malpli la nuntempaj Francujo kaj Belgujo), antau\u0306 proksimume 1000-1500 jaroj."}, {"text_idx": "#000023", "text": "groto: natura au\u0306 artefarita profunda malplena spaco sub la tero au\u0306 en la flanko de monto."}, {"text_idx": "#000025", "text": "Afis\u0302ita 25an de decembro, 2019"}, {"text_idx": "#000026", "text": "Mi treege s\u0302atas la temon. Mi mem kontribuas kun Juna Amiko kun kubaj bildstrioj tradukitaj de Josefo el Maranzas, mi respondecas pri la grafika arang\u0302o"}, {"text_idx": "#000028", "text": "Dankon, Rico! Mi havas c\u0302iujn numerojn de Asteriks eldonitajn en la franca, plurajn en diversaj aliaj lingvoj, kaj dekon de la unua numero en aliaj lingvoj. Kaj kompreneble mi havas c\u0302iujn kvin Esperantajn"}, {"text_idx": "#000029", "text": "Same, Tim! Inter miaj Asteriksaj posedaj\u0302oj estas libroj en la Itala, latina, franca, angla, okcitana, hispana kaj Esperanto. Tamen, mi ne posedas c\u0302iujn kvin Esperantajn.."}, {"text_idx": "#000030", "text": "Lau\u0306 mia memoro g\u0302i (Asteriks) estis belege desegnita kovrilpag\u0302e, dum mia unua Havana Librofoiro KEA muntis standon kaj infanoj c\u0302iam volis ac\u0302eti g\u0302in (ec\u0302 se g\u0302i estis en \"stranga\" nekonata lingvo ) je la fino la libro perdig\u0302is! Tio estis en 2012 ekde tiam ni estas multege pli zorgema pri la libroj dum la ekspozicioj!"}, {"text_idx": "#000031", "text": "Ho jes, la desegnaj\u0302oj de la libroj de Asterix estas belegaj, precipe la kovrilaj desegnaj\u0302oj sur glacea papero, certe allogaj por infanoj de c\u0302iuj ag\u0302oj."}, {"text_idx": "#000032", "text": "Do vi bons\u0302ancas, c\u0302ar bedau\u0306rinde oni s\u0302ajne ne plu faras sekvajn eldonojn kaj nek libroj pri Asteriks, nek tiuj pri Tinc\u0302jo (krom tiuj du menciitaj en artikolo) estas troveblaj. Au\u0306 almenau\u0306 mi neniel sukcesis trovi."}]